Document ID: 32011R0581

REGULAMENTUL (UE) NR. 581/2011 AL PARLAMENTULUI EUROPEAN ȘI AL CONSILIULUI
din 8 iunie 2011
de modificare a Regulamentului (CE) nr. 55/2008 al Consiliului de introducere a unor preferințe comerciale autonome pentru Republica Moldova
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 207 alineatul (2),
având în vedere propunerea Comisiei Europene,
după transmiterea proiectului de act legislativ către parlamentele naționale,
hotărând în conformitate cu procedura legislativă ordinară (1),
întrucât:
(1)
Regulamentul (CE) nr. 55/2008 al Consiliului (2) a intrat în vigoare la 31 ianuarie 2008 și se aplică de la 1 martie 2008. Regulamentul respectiv introduce un regim specific de preferințe comerciale autonome („PCA”) pentru Republica Moldova (denumită în continuare „Moldova”). Regulamentul respectiv oferă liber acces pe piețele Uniunii pentru toate produsele originare din Moldova, cu excepția anumitor produse agricole enumerate în anexa I la regulamentul respectiv pentru care au fost acordate concesii limitate, fie sub forma unor scutiri de taxe vamale în limita contingentelor tarifare, fie sub forma unor reduceri de taxe vamale.
(2)
În cadrul politicii europene de vecinătate (denumită în continuare „PEV”), al Planului PEV de acțiune UE-Moldova și al Parteneriatului estic, Moldova a adoptat un program ambițios de asociere politică și de continuare a integrării economice împreună cu Uniunea. Negocierile pentru un nou acord de asociere au început în ianuarie 2010. De asemenea, Moldova realizează progrese importante în materie de apropiere a reglementărilor care vizează convergența cu legislația și normele Uniunii în perspectiva negocierilor viitoare privind o zonă de liber schimb extinsă și cuprinzătoare între UE și Moldova, în cadrul viitorului acord de asociere.
(3)
În fiecare an de la aplicarea Regulamentului (CE) nr. 55/2008, contingentele tarifare stabilite pentru vin au fost epuizate cu câteva luni înaintea finalului de an.
(4)
Economia Moldovei este puternic afectată de efectele adverse ale crizei financiare și economice mondiale. Aproximativ 300 000 de persoane lucrează în sectorul vitivinicol, iar exporturile de vin reprezintă o sursă importantă de venituri din exporturi.
(5)
Pentru a sprijini eforturile Moldovei, în conformitate cu PEV și cu Parteneriatul estic, și pentru a oferi exporturilor de vin ale Moldovei o piață atrăgătoare și fiabilă, se propune creșterea contingentelor tarifare actuale pentru vin de la 100 000 hectolitri la 150 000 hectolitri pentru anul 2011, de la 120 000 hectolitri la 180 000 hectolitri pentru anul 2012 și la 240 000 hectolitri pe an începând cu 2013.
(6)
Regulamentul (CE) nr. 55/2008 se aplică până la 31 decembrie 2012.
(7)
Negocierile privind crearea unei zone de liber schimb extinse și cuprinzătoare între Uniune și Moldova reprezintă un obiectiv comun pentru ambele părți, cu condiția ca Moldova să își demonstreze gradul de pregătire pentru a negocia și a-și asuma efectele unui angajament atât de ambițios. Pentru a asigura timp suficient pentru o pregătire adecvată și pentru negocierile privind crearea unei zone de liber schimb extinse și cuprinzătoare, este necesară prelungirea valabilității Regulamentului (CE) nr. 55/2008 după data de 31 decembrie 2012.
(8)
Prelungirea valabilității Regulamentului (CE) nr. 55/2008 ar trebui decisă cu mult timp înainte de data expirării sale pentru a pune la dispoziția operatorilor economici moldoveni, în timp util, un regim de liber schimb transparent și previzibil pentru exporturile lor către Uniune după 31 decembrie 2012. Prin urmare, valabilitatea regulamentului respectiv ar trebui prelungită până la 31 decembrie 2015.
(9)
Pe baza experienței dobândite în cadrul regimului actual al PCA și pentru a sprijini în continuare dezvoltarea economiei Moldovei și procesul de apropiere a reglementărilor care va conduce la convergența cu legile și standardele Uniunii în contextul Parteneriatului estic, este adecvată reexaminarea nivelului contingentelor tarifare pentru anumite produse care fac obiectul actualelor PCA.
(10)
Pentru a garanta respectarea obligațiilor internaționale ale Uniunii, preferințele cuprinse în prezentul regulament ar trebui să fie condiționate de continuarea sau reînnoirea derogării existente de la obligațiile Organizației Mondiale a Comerțului obținute de Uniune.
(11)
Prin urmare, Regulamentul (CE) nr. 55/2008 ar trebui modificat în consecință,
ADOPTĂ PREZENTUL REGULAMENT:
Articolul 1
Regulamentul (CE) nr. 55/2008 se modifică după cum urmează:
1.
La articolul 16, paragraful al doilea se înlocuiește cu următorul text:
„Se aplică până la 31 decembrie 2015.
Preferințele prevăzute în prezentul regulament încetează să se aplice, în întregime sau parțial, în cazul în care acestea nu sunt permise, în întregime sau parțial, în temeiul unei derogări acordate de Organizația Mondială a Comerțului.
Respectivele preferințe încetează să se mai aplice de la data la care a expirat derogarea.
Cu suficient timp înainte de data respectivă, Comisia publică un anunț în Jurnalul Oficial al Uniunii Europene pentru a informa operatorii și autoritățile competente. În anunț se specifică preferințele prevăzute în prezentul regulament care nu se mai aplică și data de la care acestea încetează să se aplice.”
2.
Tabelul 1 din anexa I se înlocuiește cu tabelul care figurează în anexa la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Strasbourg, 8 iunie 2011.

Labels: 13
3
17
18